Εταιρεία Ακινήτων Δημοσίου

Η Εταιρεία Ακινήτων Δημοσίου (ΕΤΑΔ) Α.Ε. αποτελεί τη μεγαλύτερη εταιρία διαχείρισης και αξιοποίησης της ακίνητης περιουσίας του Ελληνικού Δημοσίου. Είναι θυγατρική εταιρεία του Υπερταμείου και διαχειριστή της ιδιωτικής ακίνητης περιουσίας του δημοσίου με περιουσία περί τα 1,5 δισ. ευρώ.

Το χαρτοφυλάκιο της Εταιρείας περιλαμβάνει χιλιάδες τίτλους τουριστικών ακινήτων και υποδομών, όπως Μαρίνες, Κάμπινγκ, Χιονοδρομικά Κέντρα, Πολιτιστικά Κέντρα, Σπήλαια, Τουριστικά Περίπτερα, Ιαματικές Πηγές και τα πρώην Ξενοδοχεία Ξενία, σειρά αστικών ακινήτων, αγροτικές και παραθαλάσσιες αγροτικές εκτάσεις, πρώην Ολυμπιακά Ακίνητα και εγκαταστάσεις, αλλά και μεγάλα εμβληματικά ακίνητα τόσο στις πόλεις όσο και σε ηπειρωτικές και νησιωτικές περιοχές σε όλη την Ελλάδα.

Προέκυψε από τη συγχώνευση της Κτηματικής Εταιρείας του Δημοσίου (Κ.Ε.Δ. Α.Ε.) με τα "Ελληνικά Τουριστικά Ακίνητα ΑΕ", δυνάμει των διατάξεων του Ν. 4002/2011 σε συνδυασμό με την υπ’ αρ. Δ6Α 1162069 ΕΞ 2011 ΚΥΑ (ΦΕΚ 2779/Β/2-12-2011). Το 2016 μετεξελίχθηκε εξ ολοκλήρου σε θυγατρική εταιρεία του Υπερταμείου με τον ν.4389/2016 στο πλαίσιο ίδρυσης της Ελληνικής Εταιρείας Συμμετοχών και Περιουσίας (ΕΕΣΥΠ), έχοντας στο μεσοδιάστημα απορροφήσει τα Ολυμπιακά Ακίνητα Α.Ε. και την εταιρεία «Παράκτιο Αττικό Μέτωπο Α.Ε», στα πλαίσια του τρίτου μνημονίου. 

Η ΕΤΑΔ Α.Ε. διαχειρίζεται ένα χαρτοφυλάκιο ακινήτων το οποίο περιλαμβάνει τουριστικά ακίνητα όπως ξενοδοχεία, μαρίνες, κάμπινγκ, χιονοδρομικά κέντρα, Ολυμπιακά Ακίνητα, καθώς και περίπου 71.000  τίτλους ακινήτων της ιδιωτικής περιουσίας του ελληνικού Δημοσίου.

Αποστολή της ΕΤΑΔ είναι η βέλτιστη αξιοποίηση και διαχείριση του χαρτοφυλακίου ακινήτων που διαθέτει, μέσα από διαφανείς, βιώσιμες και σύγχρονες πρακτικές, προσδίδοντας υπεραξία στο μέτοχο και προάγοντας τα οφέλη του κοινωνικού συνόλου. Όραμα της εταιρείας να πρωτοστατεί στις στρατηγικές επενδύσεις ακινήτων, λειτουργώντας ως ένας οργανισμός που διαμορφώνει το επενδυτικό περιβάλλον της χώρας, με την εφαρμογή νέων και πρωτοποριακών πρακτικών. Με κινητήρια δύναμη την τεχνογνωσία και το ανθρώπινο δυναμικό της, η ΕΤΑΔ δεσμεύεται να προσφέρει διαρκώς αξία στον Μέτοχό της, το Υπερταμείο, συμβάλλοντας παράλληλα στην οικονομική και κοινωνική ανάπτυξη.

Διαθέτοντας ένα μεγάλο χαρτοφυλάκιο με διαφορετικές κατηγορίες ακινήτων, η ΕΤΑΔ επιδιώκει τη μεγιστοποίησης της αξίας της δημόσιας περιουσίας μέσα από τη διαμόρφωση ενός υγιούς χαρτοφυλακίου με απώτερο στόχο τη δημιουργία σημαντικών ευκαιριών ανάπτυξης για την εθνική οικονομία και τις τοπικές κοινωνίες και την ανάδειξη του φυσικού και πολιτιστικού πλούτου της χώρας.

 Επιχειρηματικές Μονάδες 
Η ΕΤΑΔ λειτουργεί ως Επιχειρηματικές Μονάδες εμβληματικές τουριστικές και πολιτιστικές υποδομές που περιλαμβάνονται στο χαρτοφυλάκιό της. Κάθε μία από αυτές υπηρετεί τον δικό της ρόλο και σκοπό, σύμφωνα με τα μοναδικά της χαρακτηριστικά, ενώ η επιχειρηματική τους διαχείριση εντάσσεται στο μακροπρόθεσμο στρατηγικό πλάνο της εταιρείας για την δημιουργία υπεραξίας για τα περιουσιακά στοιχεία της χώρας, την παραγωγή εσόδων για το Ελληνικό Δημόσιο, αλλά και οικονομικού και κοινωνικού αντίκτυπου για τις ευρύτερες τοπικές κοινωνίες εντός των οποίων λειτουργούν ή/και γειτνιάζουν οι μονάδες αυτές.

Μέσα από την αναβάθμιση και τον εκσυγχρονισμό των Επιχειρηματικών της Μονάδων, η ΕΤΑΔ έχει ως στόχο την ανάδειξη των συγκεκριμένων υποδομών σε σημαντικούς πόλους ανάπτυξης, ενισχύοντας συνολικά το πολιτιστικό, τουριστικό και περιβαλλοντικό κεφάλαιο της χώρας και τονώνοντας σημαντικά την τοπική, οικονομική και κοινωνική ανάπτυξη ολόκληρων περιοχών.

Η ΕΤΑΔ διαχειρίζεται ως Επιχειρηματικές Μονάδες:

 Το Χιονοδρομικό Κέντρο Παρνασσού
 Την Ακτή Βουλιαγμένης
 To Φρούριο Μπούρτζι Ναυπλίου
 Το Αχίλλειο Μουσείο
 Τα Σπήλαια Διρού
 Το Χιονοδρομικό Κέντρο Βόρα-Καϊμάκτσαλαν
 Την Ιαματική Πηγή Αιδηψού
 Την Ιαματική Πηγή Καϊάφα
 Την Ιαματική Πηγή Υπάτης
 Το Κάμπινγκ Ασπροβάλτας
 Τη Μαρίνα Θεσσαλονίκης

 Αξιοποίηση 
Η αξιοποίηση του χαρτοφυλακίου της ΕΤΑΔ λαμβάνει χώρα σε ένα περιβάλλον διαφάνειας και αξιοπιστίας μέσω:

 Μισθώσεων
 Παραχωρήσεων
 Πωλήσεων
 Προσέλκυσης επενδύσεων

Σ’ αυτή την κατεύθυνση, η ΕΤΑΔ χρησιμοποιεί τεχνολογικά μέσα, ενώ μέσω του ειδικού portal διεξαγωγής ηλεκτρονικών διαγωνισμών e-publicrealestate.gr αξιοποιεί το χαρτοφυλάκιό της με απόλυτη διαφάνεια και αποτελεσματικότητα. Επιπλέον, προχωρά στην αναβίωση και αξιοποίηση ανενεργών ακινήτων, τα οποία είχαν περιέλθει στο χαρτοφυλάκιό της και χρήζουν άμεσων και σημαντικών παρεμβάσεων. 

Παράλληλα, διαθέτει εξειδικευμένο και έμπειρο προσωπικό, αλλά και όλη την τεχνογνωσία και τη δυνατότητα να παρέχει συμβουλευτικές υπηρεσίες αξιοποίησης και σε άλλους ενδιαφερόμενους ή/και συνεργαζόμενους φορείς.

Παραπομπές

Κατηγορία:Ελληνικές επιχειρήσεις
Κατηγορία:Ιδιωτικοποιήσεις στην Ελλάδα